Diari Oficial de la Generalitat Valenciana


Sumari del DOGV 6620, del 30-09-2011 (2011/9591)

Notificació de la sentència dictada en el judici verbal número 388/2010.
------------------------------------------------------------------------

### Dades del document

Número de DOGV
:   6620

Data del DOGV
:   30-09-2011

Secció del DOGV
:   IV. ADMINISTRACIÓ DE JUSTÍCIA

Número del document
:   2011/9591


Organisme emissor
:   Jutjat de Primera Instància Número 3 de Dénia

Tipus de document
:   Edicte

Notificació de la sentència dictada en el judici verbal número 388/2010. [2011/9591]  
Judici verbal 000388/5243-LQZ  
De: Antonio Miguel Escrivá Galán.  
Procurador: Enrique Sastre Botella.  
Contra: Grupo Cebrián Urbana.  
En aquest procediment verbal seguit a instàncies d'Antonio Miguel Escrivá Galán contra Grupo Cebrián Urbana, SL, s'ha dictat la sentència, que, literalment, és com segueix:  
«Sentència número 187/2011  
Dénia, 25 de juliol de 2011  
Javier Alba Marín, jutge del Jutjat de Primera Instància número 3 de Dénia i partit, he vist aquestes actuacions de judici verbal número 388/2010 seguides entre les parts següents: d'una banda, com a demandant, Antonio Miguel Escrivá Galán, representat pel procurador Enrique Sastre Botella i sota la direcció jurídica del lletrat Agustín Ferrer Peiró; i de l'altra, com a demandat, la mercantil Grupo Cebrián Urbana, SL, que va ser declarada en situació de rebel·lia processal. L'objecte del procés ha sigut una reclamació d'una quantitat per responsabilitat extracontractual.  
  
Antecedents de fet  
Primer. El procurador Enrique Sastre Botella, amb data 8 de març de 2010, en nom i representació d'Antonio Miguel Escrivá Galán, va presentar demanda de judici verbal contra la mercantil Grupo Cebrián Urbana, SL, en què reclamava la quantitat de 886,01 euros, més els interessos legals i les costes del procediment.  
Una vegada admesa a tràmit la demanda, es va traslladar a la demandada, i se li va assenyalar judici per al dia 19 de juliol de 2011. En arribar el dia, va comparéixer l'actora però no la demandada, per la qual cosa, havent sigut citada de forma legal, es va procedir a la declaració en rebel·lia d'aquesta.  
Segon. La demandant es va afermar i ratificar en el seu escrit de demanda, i va proposar com a prova la ratificació de l'informe pericial a càrrec del perit Jacinto Lloret Ruiz, la qual va ser admesa, i després de practicar-la es va declarar el plet vist per a sentència.  
  
Fonaments de dret  
Primer. La part demandant exerceix una acció de reclamació d'una quantitat derivada de la responsabilitat extracontractual en què hauria incorregut la societat demandada, per raó dels danys causats en l'habitatge de l'actora, situat al carrer de la Pau, número 28, de Beniarbeig, a causa de les obres que va executar en un solar limítrof amb aquest, consistents en la construcció d'un edifici de nova planta. Considera l'actora que aquests danys es van produir amb motiu de la conducta negligent de la demandada. Per tot això demana que se la condemne al pagament de l'import dels danys esmentats, en total 886,01 euros, així com els corresponents interessos legals i les costes del procés.  
El demandat, a pesar de haver sigut citat de forma deguda, no va comparéixer, per la qual cosa va ser declarat en rebel·lia.  
Segon. En suport de la seua pretensió l'actora presenta un informe pericial elaborat pel senyor Lloret Ruiz, que, cridat a deposar en l'acte del judici, es va afermar íntegrament en aquest. En aquest informe es refereixen als danys causats en l'habitatge propietat de la demandant, situat en la població de Beniarbeig, consistents en l'aparició de clavills en la terrassa i en el menjador, així com filtracions en la teulada ocasionades perquè damunt d'aquesta es van deixar runes i taulers.  
Encara que de manera succinta el perit va manifestar en l'acte del judici que aquests danys eren imputables a les obres de construcció que es portaven a cap al solar limítrof amb l'habitatge de l'actora.  
D'altra banda, en l'informe esmentat es va procedir a una quantificació d'aquests que es fixa en la quantitat reclamada de 886,01 euros.  
Per tant, es considera provat tant l'existència del dany com la imputació d'aquest a l'execució de les obres portades a cap per la mercantil demandada, i la quantificació econòmica d'aquest.  
Tercer. L'article 1902 del Codi Civil disposa: Qui per acció o omissió cause dany a un altre, intervenint culpa o negligència, està obligat a reparar el dany causat.  
El precepte esmentat estableix la responsabilitat extracontractual o aquil·liana, per a l'apreciació de la qual és necessària la concurrència d'una sèrie de requisits que, reiteradament, han sigut establits per la jurisprudència. Així, per exemple, entre altres moltes, la sentència del Tribunal Suprem 182/2001, de 2 de març, assenyala que: «La responsabilitat per culpa extracontractual requereix per a la seua apreciació la concurrència d'una acció o omissió objectivament imputable a l'agent, la culpa o negligència per part d'aquest, la realitat del dany causat i el nexe o relació de causalitat entre l'acció o omissió i el dany causat; d'aquests requisits, uns (l'acció i el dany causat) tenen naturalesa fàctica; altres (la culpa o negligència i la relació de causalitat) tenen un marcat matís jurídic.  
En el supòsit d'actuacions ha quedat provada l'acció culpable, és a dir, l'execució d'obres, consistents en la construcció d'una edificació, portades a cap per la societat demandada al solar limítrof amb l'habitatge de l'actora, i la relació de causalitat entre aquesta acció imputable a la demandada i el dany produït, determinada per la naturalesa d'aquestes obres susceptibles de provocar el resultat lesiu efectivament produït i, finalment, atés que igualment ha quedat acreditada la quantia dels danys, pertoca declarar la responsabilitat extracontractual de la mercantil demandada, estimar la demanda i condemnar aquella al pagament dels danys esmentats en la quantia de 886,01 euros.  
  
Quart. Respecte dels interessos sol·licitats, de conformitat amb el que es disposa en els articles 1100, 1101 i 1108 del Codi Civil, pertoca la condemna al pagament de l'interés legal corresponent de la quantitat reclamada, 886,01 euros, des de la data en què tingué lloc la interpel·lació judicial, és a dir el dia 8 de març de 2010, fins a fer-ne el pagament complet.  
Cinqué. De conformitat amb l'article 394.1 de la Llei d'Enjudiciament Civil en els processos declaratius les costes de la primera instància s'imposaran a la part que haguera vist rebutjades totes les seues pretensions, tret que s'apreciaren seriosos dubtes de fet o de dret.  
  
En el cas que ens ocupa pertoca, per tant, la condemna a costes a la part demandada.  
Vistos els preceptes legals citats i altres aplicables de manera general a aquest cas,  
  
Dispose  
Estime de forma íntegra la demanda interposada pel procurador Enrique Sastre Botella, en nom i representació d'Antonio Miguel Escrivá Galán contra la mercantil Grupo Cebrián Urbana, SL, i condemne la demandada, tan prompte com siga ferma aquesta resolució judicial, a pagar a la part actora la suma de 886,01 euros, més els interessos legals corresponents d'aquesta quantitat des del dia 8 de març de 2011 fins a fer-ne el pagament complet, amb la imposició expressa de les costes d'aquest judici a la part demandada.  
Aquesta és la meua sentència, de què cal portar una testimoniança literal a les actuacions i que s'ha de notificar a les parts en la forma ordinària, advertint-los que per no ser ferma s'hi pot interposar un recurs d'apel·lació davant d'aquest Jutjat per a l'Audiència Provincial d'Alacant, en el termini de cinc dies, amb la consignació prèvia del dipòsit legalment establit, que, definitivament jutjant en primera instància, pronuncie, mane i firme.  
Publicació. En la mateixa data la sentència anterior fou llegida i publicada pel jutge o jutgessa que la subscriu mentre celebrava audiència pública. En done fe».  
I atés que el demandat esmentat, Grupo Cebrián Urbana, es troba en parador desconegut i en situació de rebel·lia, s'expedeix aquest edicte a fi que valga de notificació de forma deguda.  
  
Dénia, 29 de juliol de 2011.- La secretària judicial: Esther Ferrer Cejalvo.